Hiilinielut kiinnostivat presidentti Sauli Niinistöä Hyytiälän metsäasemalla.

Pirkanmaalle suuntautuvan maakuntamatkansa alkajaisiksi tasavallan presidentti Sauli Niinistö tutustui Hyytiälän metsäasemaan Juupajoella. Helsingin yliopiston monitieteisessä tutkimuskeskuksessa Niinistö sai oppia muun muassa ilmastomuutokseen liittyvistä asioista.

Koko maailman mitassa ainutlaatuisen, 128 metriä korkean mittausmaston juurella Niinistö kuunteli tarkkaavaisesti akatemiaprofessori Timo Vesalan puhetta siitä, miten metsät sitovat hiiltä.

Niinistöä kiinnosti erityisesti, miten paljon enemmän hiiltä metsä sitoo kuin vapauttaa. Vastaus, 20 prosenttia, tuntui tyydyttävän presidenttiä.

Informatiivisen hetken päätteeksi Niinistö päätti heittää kevennyksen.

– Tänne ei passaa Trumpia tuoda. Hän ihmettelisi, kun täällä ei ole haravoitu, Niinistö viittasi läheiseen ryteikköön ja sai oppineen seurueen nauramaan.

Yliopiston maatalous-metsätieteellisen tiedekunnan kenttäasemalla Hyytiälässä tutkitaan ekosysteemiä laajasti.­

Yliopiston maatalous-metsätieteellisen tiedekunnan kenttäasemalla Hyytiälässä tutkitaan ekosysteemiä laajasti. Tutkijatohtori Pauliina Schiestl-Aallon mukaan tutkijat toivovat viestin menevän perille.

– Tarvitsemme välttämättä näitä mittauksia niin Suomessa kuin laajemminkin maailmassa, jotta voimme todentaa, miten eri toimenpiteet vaikuttavat ilmakehään, Schiestl-Aalto kertoi IS:lle.

– Olennaista on se, miten metsää käytetään luonnon monimuotoisuuden ja ilmaston kannalta.

Vesala ei halunnut lähettää presidentti Niinistölle mitään poliittista viestiä.

– Näiden asioiden pitäisi olla itsestäänselvyys myös presidentille. Ei riitä, että saadaan hiilinieluja isommiksi. Samalla meidän täytyy saada aikaiseksi lisää päästövähennyksiä, Vesala korosti.

– Toisen kompensoiminen toisella on järjetön, hölmö ja tuhoontuomittu ajatus.